**A NÉBIH folyamatosan ellenőrzi a nem engedélyezett növényvédő szerek forgalmazását és felhasználását**

**A növényvédő szerek használata nagy körültekintést igényel. A Nemzeti Élelmiszerlánc-biztonsági Hivatal (NÉBIH) felhívja az őstermelők, termelők figyelmét, hogy növényvédő szert kizárólag megbízható forrásból vásároljanak, felhasználásuk során fokozottan figyeljenek az előírások betartására, valamint lehetőség szerint éljenek az önellenőrzés lehetőségével. A NÉBIH a jövőben is fokozottan ellenőrzi a növényi termékek vizsgálatakor a nem engedélyezett szerek jelenlétét.**

A NÉBIH laboratóriumaiban rendszeresen vizsgálja az importált és a hazai termesztésű növények és növényi termékek növényvédőszer-maradék tartalmát. A vizsgálatok során – a megengedett szermaradék mennyiség túllépése mellett – ellenőrzik a Magyarországon nem engedélyezett szerek jelenlétét is. A hatóság tapasztalatai azt mutatják, hogy az elmúlt években emelkedett a kifogásolt termékek száma, melynek jelentős részét az adott kultúrában, vagy hazánkban nem engedélyezett szerek használata okozta.

Ez az illegálisnak minősülő felhasználás nem ismert kockázatot jelent a környezetre (talaj, vizek, hasznos vagy közömbös szervezetek). Az illegálisnak minősülő termékek tartalmazhatnak toxikus szennyeződéseket, használatuk pedig egyrészt szintén veszélyes a környezetre, de magára a felhasználóra is, másrészt a bizonytalan szermaradékokon keresztül a takarmányozott állatokra és végső soron a fogyasztókra is. A vásárlók biztonsága érdekében lényeges, hogy a termelők kizárólag legális forrásból származó növényvédő szereket használjanak, valamint kiemelten fontos, hogy betartsák az előírt élelmezés-egészségügyi várakozási időt. Egy növényvédő szer felhasználási szabályainak meghatározásakor a gyártó és a hatóság számos paramétert figyelembe vesz, melybe az adott kultúra speciális sajátosságai is beletartoznak. Éppen ezért különösen fontos, hogy a növényvédő szereket kizárólag az engedélyükben szereplő előírásoknak megfelelően és a jóváhagyott kultúrákban használják. A NÉBIH növényvédő szer adatbázisában (ENIR) a termelők naprakészen tájékozódhatnak az egyes növénykultúrákban felhasználható szerekről.

Ahogy az élelmiszereknél, úgy a növényvédő szereknél is kulcsfontosságú, hogy kizárólag legális forrásból származó termékeket használjanak a termelők, ne alkalmazzanak ismerősöktől kipróbálásra kapott, vagy fel nem használt szereket. Napjainkban a növényvédőszer-forgalmazás terültén is jelentős a feketekereskedelem. A NÉBIH Kiemelt Ügyek Igazgatósága 2014-ben 63 ilyen irányú ellenőrzést végzett és mintegy 400 tonna növényvédő szer forgalmi korlátozását rendelte el. A NÉBIH a magyar vásárlók biztonsága érdekében a jövőben is fokozottan ellenőrzi mind az illegális növényvédőszer-forgalmazást, mind pedig annak felhasználását.

2015. december 15.

Nemzeti Élelmiszerlánc-biztonsági Hivatal  
Növény-, Talaj- és Agrárkörnyezet-védelmi Igazgatóság